

**УРОК: Възможност за работа в нестопанския сектор**

**Росица Стефанова, преподавател в ПГСС „Н. Пушкаров“ гр. Попово**

**Часът е проведен в 10 „Б“клас на 26.06.2017 г.**

*„Когато една врата се затвори, отваря се друга врата“*



*В двете занятия целите бяха следните:*

* *Учениците да развият познанията си върху дейността и мисията на стопанските и нестопанските организации*;
* *Да получат информация за местните стопански организации, както и за такива с нестопанска цел.*
* *Да придобият представа как могат да работят заедно двата сектора в полза на местното общество.*

**Описание**

*В рамките на първия час учениците си припомниха от ученото в часовете по икономически дисциплини, а и от началото на програмата „Научи се да даряваш” какво е „печалба”*“, *както и кои са организациите със стопанска и нестопанска цел. Изяснихме и понятията правителствена/ неправителствена организация / НПО/ чрез примери за дейността на едно училище и едно читалище*. *Опитахме се да коментираме каква е целта на всяка от организациите, кое е важното за нея. За целта класът се раздели на две групи, като е всяка група трябваше да изброи характерното за типа/ стопанска или нестопанска/ организация. При обобщаването двете групи бяха единодушни, че и при двата типа организации могат да се печелят пари, но те могат да се използват за различни цели. Тъй като работата на една НПО не е много ясна на младежите, предложих на вниманието им статията „Кариера с кауза”:* <http://www.karieri.bg/karieren_klub/blog/2065802_kariera_s_kauza/>. *След това ги запознах със съществуващото в града ни Сдружение „Местна Инициативна Група- Попово” и с неговата дейност, пример за съвместната дейност на организации със стопанска и нестопанска цел в името на подобряване качеството на живот на жителите на община Попово, уточнявайки, че второто занятие ще премине под формата на диалог с представители на Управителния съвет на МИГ.*

*Второто занятие започнахме с представянето на нашите гости- Юрий Николов, представител на стопанския сектор, Павлин Тодоров- представител на нестопанския сектор, директорът на нашето училище Т. Тодорова като представител на нестопанския сектор и Мая Илиева- преподавател по икономически дисциплини. Те разказаха на учениците как се е стигнало до създаването на МИГ- Попово и какви възможности се предоставят на гражданите, как НПО подпомага кариерното развитие, какви са качествата, които трябва да притежава съвременната личност, като наблегнаха на социалната отговорност.*

*От своя страна учениците задаваха въпроси за това как големите гледат на понятия като „доброволчество”, „работа без заплащане” и как успяват да съчетаят професията, основното си занимание с кауза като дейността си в МИГ- а… Интересен разговор се получи, но това е само началото. Защото темата не може да бъде изчерпана само с две занятия. Със сигурност ще има и догодина. И тъй като това беше финалното занятие за тази учебна година, всички се почерпихме с торта за добре свършената работа.*



**От коментарите в часЦел на урока**

*„ Доброволчеството със сигурност ще помага на кариерата ми “- Надя.*

*„Някои неща не се учат в училище“- Семра*



**Идеи за надграждане**

*Добре е да последва занятието, предвидено за 12 клас „Кариера в нестопанския сектор”. С малко повече времеви ресурс би могла да се подготви и кръгла маса с представителите на нестопанския и стопанския сектор.*